S'arabische Alphabet, wås jå a semitischs Alphabet is, wiad aa in Språchn heagnumma, de ned semitisch san wia zum Beispüi s'tuakische Uigurisch und s'indoeiropäische Peasisch. Weu de Språchn åwa zum Teu Laute kennan, de ma im Arabischn ned findt, is s'arabische Alphabet fia de Språchn åbgwãndlt und ãupasst woan. Im Lauf vu da Gschicht hãm aa mearare Språchn d'arabische Schrift wieda bleim låssn, weu ãndare Alphabete bessa zu dea Språch passn. S'Kasachische zum Beispüi kennt nei vaschiedene Söibstlaute, s'Arabische åis semitische Språch kimmt mid drei aus.